Ondersteuning vir enkelouers - Local News - Erongo
Saturday, May 30th, 2020 20:42:20
Bianca Dronia. Foto verskaf
George Olivier deel kospakkies namens die Better Life Project uit. Foto verskaf
Twee inwoners van Swakopmund, George Olivier en Bianca Dronia, het ’n maand gelede die Better Life Project gestig.
Olivier, die trotse pa van ’n 3-maande oue baba seuntjie, vertel dat hy oorspronklik net een gesin wou help. “Ek is ’n sjef. Toe sien ek iemand vra op sosiale media vir ’n verjaarsdagkoek vir ’n jong meisie. ”
Olivier het vir Hands of Hope genader en daaruit het hulle samewerking gespruit en nou werk die twee organisasies saam om die gemeenskap te dien.
“Ons fokus is omvattend. Ons poog om ma’s met babas en jong kinders by te staan. Hands of Hope dien wel ma’s met jong kinders, maar nou is ons fokus nóg wyer,” sê Olivier.
Niki Carstens van Hands of Hope voeg by dat dit nodig is vir liefdadigheidsorganisasies om by hul oorspronklike visie te bly.
Dronia sê dat Olivier haar genader het om te help met ’n gesin in nood.
“Ek ken die mense persoonlik vir wie hy hulp gesoek het. Dit was George se idee om ’n liefdadigheidsprojek te begin en ek wou nog altyd mense in nood help,” sê sy.
Oor die projek se teikengroep sê die ma van een: “Ma’s met babas is ons grootste kommer. Daar is baie enkelma’s wat min of geen ondersteuningsnetwerk he nie. Dit kan soms vir een persoon moeilik wees om alles alleen te doen. Ons is egter bereid om enige gesin te help.”
In die afgelope week alleen kon die twee 28 kinders en 4 volwassenes bystaan. Hulle het ook gas aan vier huishoudings verskaf.